Det Økonomiske og Sociale Udvalgs udtalelse om "Forslag til Europa-Parlamentets og Rådets direktiv om etablering af en fællesskabsramme for støjklassificering af civile subsoniske jetfly med henblik på beregning af støjafgifter"

(KOM(2001) 74 endelig - 2001/0308 (COD))

(2002/C 221/05)

Rådet for Den Europæiske Union besluttede den 29. januar 2002 under henvisning til artikel 80, stk. 2, i Traktaten om oprettelse af Den Europæiske Union at anmode om Det Økonomiske og Sociale Udvalgs udtalelse om det ovennævnte emne.

Sektionen for Transport, Energi, Infrastruktur og Informationssamfundet vedtog en udtalelse den 30. april 2002, som den havde udført det forberedende arbejde til. Ordfører var Bo Green.

Det Økonomiske og Sociale Udvalg vedtog på sin 391. plenarforsamling af 29. og 30. maj 2002, mødet den 29. maj 2002, følgende udtalelse med 96 stemmer for, ingen imod og 2 hverken for eller imod.

1. Baggrund

1.1. I sin meddelelse om lufttransport og miljø(1) foreslog Kommissionen at indføre økonomiske incitamenter "for at belønne de bedste teknologier og straffe de værste".

1.2. Det nuværende initiativ er baseret på henstillingen om støjafgifter, som generaldirektørerne for civil luftfart vedtog på Den Europæiske Luftfartskonference (ECAC - European Civil Aviation Conference) i juni 2000.

1.3. Eftersom Fællesskabets lufthavnsafgiftssystemer varierer fra medlemsstat til medlemsstat, bør indførelsen af en fælles ramme for klassificering af flystøj forøge gennemskueligheden, ligebehandlingen og forudsigeligheden med hensyn til, hvordan støjkomponenten indregnes i lufthavnsafgifterne.

2. Kommissionens forslag

2.1. I Kommissionens forslag indgår de overordnede principper i ICAO's (Organisationen for International Civil Luftfart) afgiftspolitik, dvs. principperne om gennemsigtighed, omkostningsrelaterede afgifter og proportionalitet mellem støjafgifter og støjbelastning.

2.2. I forslaget henstilles der også til at anvende princippet om ikke at generere indtjening, hvilket indebærer, at summen af støjafgiftsforhøjelser og rabatter ikke må overstige, hvad det koster at tilvejebringe tjenesten.

2.3. Den fælles ramme etableres udelukkende med henblik på opkrævning af afgifter og kan således ikke anvendes til driftsrestriktioner.

2.4. Forslaget er baseret på det enkelte flys absolutte støjniveau som målt af ICAO med henblik på udstedelsen af et støjcertifikat. I forslaget skelnes mellem støjniveau under start og støjniveau under landing.

2.5. Forholdet mellem den laveste og højeste støjafgift bør ikke overstige 1:20.

2.6. Forslaget indeholder også en skønsmæssig beføjelse om oplysning af offentligheden vedrørende flys "støjydelse" (dvs. støjemissionen pr. passager eller pr. ton fragt).

2.7. Endvidere nedsættes et forskriftudvalg, som skal bistå Kommissionen med at sikre, at direktivet henviser til nyeste udgave af bilag 16 Bind 1 til den internationale civilluftfartskonvention.

3. Generelle bemærkninger

3.1. ØSU ser med tilfredshed på og støtter Kommissionens forslag om en fælles klassificering af flystøj, da dette bidrager til en harmonisering af de eksisterende systemer.

3.2. ØSU understreger dog, at det stadig er medlemsstaternes ansvar at træffe beslutning om at indføre støjafgifter med henblik på at løse støjproblemer i nærheden af lufthavne.

3.3. ØSU understreger derfor, at den fælles ramme ikke bør opfattes som en opfordring til at indføre støjafgifter i lufthavne, der ikke kender til støjproblemer.

3.4. Den foreslåede fællesskabsramme for støjklassificering synes kompliceret, idet der på den enkelte lufthavn kræves meget detaljerede oplysninger om det enkelte flys registrerede støjdata.

3.5. Afgiften burde korrigeres efter, at store fly pr. transporteret passager eller anden lasteenhed støjer mindre. Dette fremgår ikke af formlen, der er anført i bilaget. Korrektionen kunne ydes i form af en rabat til de pågældende fly, hvor man forinden inddrager hver enkelt lufthavns særlige situation.

3.6. Indførelsen af afgifter i nogle lufthavne kan medføre, at luftfartselskaberne bruger de mere støjende fly på ruter mellem lufthavne uden støjafgifter, hvorved alle lufthavne set på den baggrund bør forholde sig til, hvorvidt der skal indføres støjafgifter.

4. Særlige bemærkninger

4.1. Den eneste bemærkning vedrører forholdet 1:20 mellem den højeste og laveste afgift (forslagets artikel 3.3). Forholdet bør ikke begrænses til "et givet tidsrum", men bør gælde 24 timer i døgnet. Dette betyder f.eks., at den højeste afgift for et natfly ikke kan være mere end 20 gange højere end den laveste afgift for et dagfly.

4.2. ØSU foreslår derfor, at "inden for et givet tidsrum" i artikel 3.3. slettes.

Bruxelles, den 29. maj 2002.

Göke Frerichs

Formand for

Det Økonomiske og Sociale Udvalg

(1) KOM(1999) 640 endelig.